**Viljandi Maavalitsus kuulutab hajaasustuse programmi avatuks 31. märtsist 2015.a.**

Programmi eesmärgiks on hajaasustusega maapiirkondades elavatele peredele tagada head elutingimused ning seeläbi aidata kaasa elanike arvu püsimisele hajaasustusega maapiirkondades.

Eesmärgi saavutamiseks toetatakse programmist hajaasustuses paiknevate majapidamiste veesüsteemide, kanalisatsioonisüsteemide, juurdepääsuteede ning autonoomsete elektrisüsteemidega seotud tegevusi.

Projekti maksimaalne toetus ühe majapidamise kohta on 6500 eurot.

Projekti oma- ja kaasfinantseeringu hulka arvatakse vaid toetuse saaja ja kaastaotleja poolt tehtavad **tõestatud rahalised** **abikõlblikud** kulud. Taotleja (ja kaastaotleja) oma- ja kaasfinantseering peab kokku moodustama vähemalt 33,33 % projekti abikõlblikest kuludest.

**Iga programmist nimetatud toetatava valdkonna jaoks on võimalik toetust taotleda programmist üks kord.**

Projektide elluviimise maksimaalne kestus on 15 kuud.

Maksimaalse toetuse summa arvutamisel programmist võetakse arvesse ka hajaasustuse elektriprogrammist ning aastatel 2008-2012 hajaasustuse veeprogrammist saadud toetuse summa. Mitut majapidamist hõlmavate projektide puhul jagatakse saadud toetus arvestuslikult majapidamiste vahel võrdselt.

Programmi raames saavad taotlejaks olla füüsilised isikud, kes vastavad kõigile järgmistele nõuetele:

1. taotleja alaline elukoht on hajaasustusega maapiirkonnas asuv majapidamine, millele projektiga toetust taotletakse;
2. taotleja elukoht on rahvastikuregistri andmete kohaselt katkematult vähemalt taotluse esitamise aasta 1. jaanuarist alates kuni toetuslepingu sõlmimiseni majapidamine, millele projektiga toetust taotletakse;
3. taotlejal ei tohi olla riiklike maksude osas maksuvõlga, välja arvatud juhul, kui see on ajatatud;
4. kaastaotlejad peavad vastama punktides 1 ja 2 nimetatud nõuetele.

**Viljandi Maavalitsus kuulutab programmi avatuks 31. märtsist 2015.a.**

Toetust saab taotleda kohalikust omavalitsusest, kus jagatakse ka infot ja nõu taotlemise kohta.

**Taotluste esitamise tähtaeg on  01. juuni 2015, taotlus tuleb esitada elukohajärgsesse kohalikku omavalitsusse.** Taotlus esitatakse allkirjastatuna paberil või digitaalselt.

2015.a. hajaasustuse programmis osalevad järgmised kohalikud omavalitsused: Abja, Halliste, Karksi, Kolga-Jaani, Kõo, Kõpu, Suure-Jaani, Tarvastu ja Viljandi vald.

Rohkem infot: <http://www.eas.ee/et/avalikule-ja-mittetulundussektorile/avalike-teenuste-arendamine/hajaasutuse-programm/taotlejale>